**Oppivelvollisuus perusopetuksen jälkeen ja ohjaus- ja valvontavastuu Punkalaitumen kunnassa**

Oppivelvollisuuslain (1214/2020) mukaan nuoren oppivelvollisuus päättyy, kun oppivelvollinen täyttää 18 vuotta tai kun oppivelvollinen on tätä ennen hyväksytysti suorittanut ylioppilastutkinnon, ammatillisen tutkinnon tai niitä vastaavan Ahvenanmaalla tai ulkomailla suoritetun koulutuksen. **Oppivelvollisuuden suorittamisesta huolehtii nuoren huoltaja tai muu laillinen edustaja.** Jos oppivelvollisen huoltaja tahallisesti tai törkeästä huolimattomuudesta laiminlyö velvollisuutensa valvoa oppivelvollisuuden suorittamista, voidaan hänet tuomita sakkoon oppivelvollisen valvonnan laiminlyönnistä.

Oppivelvollisella on velvoite hakeutua perusopetuksen jälkeiseen koulutukseen. Hakeutuminen suoritetaan ennen perusopetuksen viimeisen vuosiluokan päättymistä oppivelvollisuuslain 4 §:ssä tarkoitettuun koulutukseen. Haku seuraavaan koulutukseen tehdään hakukäytänteitä noudattaen joko Punkalaitumen Yhteiskoululla oppitunnin aikana tai kotona. **Hakeutumisen seurannasta, opintoihin ohjaamisesta ja opintonsa aloittamisen valvonnasta huolehtii Yhteiskoulun perusopetuksen oppilaanohjaaja siihen päivämäärään asti, jonka Opetus- ja kulttuuriministeriö päättää vuosittain.** Oppivelvollisen hakeutumisvelvoite kuitenkin jatkuu, vaikka hän ei opiskelupaikkaa saisi tai sitä vastaanottaisi.

Toisen asteen koulutuksen, Punkalaitumen lukion, ohjaus- ja valvontavastuu alkaa, kun oppivelvollinen on aloittanut opintonsa lukion opiskelijana. Lukion valvontavastuu päättyy, kun oppivelvollisuus päättyy tai oppivelvollisen opiskeluoikeus lukiossa päättyy. Lukion on seurattava opiskelijan opintojen edistymistä ja ilmoitettava opiskelijan huoltajalle tai muulle lailliselle edustajalle, jos opiskelijan opinnot eivät edisty hänen henkilökohtaisen opiskelusuunnitelmansa mukaisesti. **Päävastuu opintojen seuraamisesta on ryhmänohjaajalla ja opinto-ohjaajalla.**

Oppivelvollisella on oikeus keskeyttää oppivelvollisuuden suorittaminen määräajaksi. Keskeyttäminen voi tapahtua oppivelvollisuuslain 7§ lueteltujen syiden perusteella. Oppivelvollisuus voidaan keskeyttää myös toistaiseksi, jos oppivelvollisuuden suorittamisen estävä sairaus tai vamma on luonteeltaan pysyvä. Päätös oppivelvollisuuden suorittamisen keskeyttämisestä tehdään **vain oppivelvollisen ja hänen huoltajansa hakemuksesta**.

Ennen päätöksen tekemistä selvitetään yhdessä oppivelvollisen ja hänen huoltajansa kanssa, onko oppivelvollisuuden suorittaminen 7§:n 1 ja 4 kohdissa kuvatuissa tilanteissa mahdollista toisella tavalla lukiossa, esim. yksilöllisten valintojen ja välttämättömien tukitoimien avulla, tai miten opiskelija voi hakeutua muuhun koulutukseen. **Ryhmänohjaaja on yhteydessä huoltajaan ja järjestää tapaamisen.** **Jos opiskelija hakeutuu muuhun koulutukseen, selvittää opinto-ohjaaja, onko opiskelija aloittanut opinnot uudessa oppilaitoksessa**. **Jos opiskelija ei ole aloittanut opintoja uudessa oppilaitoksessa, ilmoittaa lukion edustaja (opinto-ohjaaja tai rehtori) keskeyttäjän yksilöinti- ja yhteystiedot oppivelvollisen asuinkunnalle sekä opiskelijan keskeyttämisestä huoltajalle.** Näin toimitaan myös silloin, jos oppivelvollista ei tavoiteta 1kk kuluessa siitä, kun hän on viimeksi osallistunut opetukseen ja hänet katsotaan eronneeksi. Oman ilmoituksen perusteella voidaan oppivelvollinen katsoa eronneeksi vain silloin, kun hän aloittaa uudet opinnot.

Asuinkunnan ohjaus- ja valvontavastuu alkaa, kun oppivelvollisen asuinkunnalle on tehty oppivelvollisuuslaissa tarkoitettu ilmoitus oppivelvollisesta. Asuinkunnan ohjaus- ja valvontavastuu päättyy, kun oppivelvollinen on aloittanut 4§:ssä tarkoitetussa koulutuksessa. Asuinkunnan tehtävänä on ohjata oppivelvollista hakeutumaan 4§:ssä tarkoitettuun koulutukseen tai tarvittaessa muiden tarkoituksenmukaisten palvelujen piiriin. Oppivelvollisen tilanne ja tuen tarve selvitetään yhdessä oppivelvollisen ja tämän huoltajan kanssa. Asuinkunnan tehtävänä on kahden kuukauden kuluttua ohjaus- ja valvontavastuun alkamisesta osoittaa oppivelvolliselle opiskelupaikka tutkintokoulutukseen valmentavassa koulutuksessa tai työhön ja itsenäiseen elämään valmentavassa koulutuksessa, jos oppivelvollinen ei ole aloittanut 4§:ssä tarkoitetussa koulutuksessa. Oppivelvollisen on aloitettava opinnot hänelle osoitetussa opiskelupaikassa viipymättä.

Oppivelvollisuuden suorittamista ja perusopetuksen jälkeisestä koulutuksesta pudonneita seurataan Valpas-järjestelmän kautta. **Pudokkaiden seuraamisesta vastaa oppivelvollisen asuinkunnassa perusopetuksen oppilaanohjaaja.** Kun Valpas-järjestelmään tulee hälytys pudonneesta nuoresta, **ottaa oppilaanohjaaja yhteyttä nuoreen ja/tai hänen lailliseen huoltajaansa. Tarvittaessa järjestetään tapaaminen nuoren ja hänen huoltajansa kanssa. Tapaamisessa selvitetään oppivelvollisen tilanne ja tuen tarve sekä tehdään suunnitelma jatkosta. Yhteistyötä tehdään kunnan etsivän nuorisotyöntekijän kanssa, joka avustaa tarvittaessa nuoren tavoittamisessa. Etsivä nuorisotyöntekijä auttaa myös nuorta elämänhallinnan tukemisessa ja sosiaalisessa vahvistumisessa tapauskohtaisesti etsivän nuorisotyön hengen ja lain mukaisesti. Etsivänuorisotyöntekijä ohjaa myös tarvittaessa nuorta muiden tarkoituksenmukaisten palveluiden piiriin sekä tuottaa tarvittaessa henkilökohtaista tukea tapauskohtaisesti.**